News - Heelwat nuwighede op Woordfees 2020
Heelwat nuwighede op Woordfees 2020
Die Toyota US Woordfees het Maandagaand (18 November) nie net sy program vir volgende jaar se fees bekendgestel nie, maar ook heelwat nuwighede aangekondig. Daar is ŉ nuwe tema, logo, borg én programsegmente.
Volgende jaar se tema, “Aanhou beweeg en geraas maak", is volgens die feesdirekteur, Saartjie Botha, ŉ herbevestiging van die Woordfees se sentrale verbintenis tot die letterkunde. Dié bekende reël kom uit Jan Rabie se kortverhaal “Ek het jou gemaak" in sy grensverskuiwende bundel 21, wat in 1957 gepubliseer is. Die tema is dus ook ŉ indirekte verwysing na die fees se 21ste verjaardag.
Volgens Botha gee die tema erkenning aan die welkome finansiële inspuiting van Toyota en weerspieël dit ŉ wêreld van beweging en verandering. “Kunstefeeste is broeiplekke vir energie en toetsgronde vir radikale idees. Die een ding wat ŉ fees nie kan bekostig om te doen nie, is om te stagneer. Dit sal ŉ snelle, stille dood sterf."
Verskeie interessante nuwighede word in 2020 aangebied. Die Woordfees het volgende jaar vir die eerste keer ŉ volwaardige danskategorie op die program asook ŉ spesiale afdeling vir landbou. “Die nuwe dansafdeling maak sin omdat daar in die afgelope paar jaar so ŉ groot toename in die aantal dansgeselskappe in die Kaapse metropool was en omdat veral jonger feesgangers in verskillende dansstyle belangstelling toon," sê Botha.
Besoek www.woordfees.co.za vir die volledige program en meer inligting.
FOTO-ONDERSKRIF: Calvyn Hamman, Senior Visepresident: Verkope en Bemarking van Toyota Suid-Afrika Motors, saam met Saartjie Botha, Direkteur van die Toyota US Woordfees. Foto: STEFAN ELS